Paziņojums par antidempinga un antisubsidēšanas izmeklēšanas atsākšanu attiecībā uz Komisijas Īstenošanas regulu (ES) 2019/73 un Komisijas Īstenošanas regulu (ES) 2019/72, ar ko nosaka pasākumus attiecībā uz elektrisko velosipēdu importu no Ķīnas Tautas Republikas, pēc 2022. gada 27. aprīļa sprieduma lietās T-242/19 un T-243/19

(2022/C 260/04)

1. Spriedumi

Eiropas Savienības Vispārējā tiesa (“Vispārējā tiesa”) ar 2022. gada 27. aprīļa spriedumiem lietās T-242/19 (1) un T-243/19 (2) Giant Electric Vehicle Kunshan Co. Ltd (Giant)/Komisija (“spriedumi”) attiecībā uz Giant atcēla attiecīgi Komisijas 2019. gada 17. janvāra Īstenošanas regulu (ES) 2019/73, ar ko nosaka galīgu antidempinga maksājumu un galīgi iekasē pagaidu maksājumu, kurš noteikts Ķīnas Tautas Republikas izcelsmes elektrisko velosipēdu importam (3), un Komisijas 2019. gada 17. janvāra Īstenošanas regulu (ES) 2019/72, ar ko nosaka galīgu kompensācijas maksājumu Ķīnas Tautas Republikas izcelsmes elektrisko velosipēdu importam (4) (“apstrīdētās regulas”).

Giant apstrīdēja savas eksporta cenas korekciju attiecībā uz pārdošanu ar Savienībā iedibinātu saistītu tirgotāju starpniecību, kad cenu samazinājuma aprēķinā pēc analoģijas tika izmantots Regulas (ES) 2016/1036 (5) (“antidempinga pamatregula”) 2. panta 9. punkts. Jo īpaši Giant apgalvoja, ka korekcija, t. i., saistītā importētāja PVA izmaksu un nosacītās peļņas atskaitīšana, mainīja tā eksporta pārdošanas tirdzniecības līmeni un rezultātā tika salīdzināta tā eksporta cena importētāja līmenī ar Savienības cenām mazumtirgotāju līmenī. Lai aprēķinātu cenu samazinājumu un mērķa cenu samazinājumu, šī koriģētā eksporta cena tika salīdzināta ar Savienības ražošanas nozares pārdošanas cenām pirmajam neatkarīgajam pircējam, kad pārdošana notiek ar saistītu pārdošanas subjektu starpniecību Eiropas Savienībā. Giant apstrīdēja arī cenu samazinājuma aprēķinam lietoto oriģinālā aprīkojuma ražotāja (OEM) pārdošanas režīmu. Giant uzskata, ka apjomus, ko Savienības ražotāji ar savu zīmolu pārdevuši mazumtirgotājiem, pirms salīdzināšanas ar OEM pārdošanas apjomiem būtu vajadzējis koriģēt līdz pārdošanas līmenim nesaistītam OEM klientam Savienībā.

Vispārējā tiesa konstatēja, ka Komisijai nebija pienākuma noteikt cenu samazinājuma starpības un bija tiesības pamatot kaitējuma analīzi un tādējādi arī cēloņsakarību ar citām attiecīgi pamatregulas 3. panta 3. punktā un Regulas (ES) 2016/1037 (6) (“antisubsidēšanas pamatregula”) 8. panta 2. punktā uzskaitītajām cenu parādībām, piemēram, Savienības ražošanas nozares cenu ievērojamu nospiešanu vai cenu pieauguma nepieļaušanu. Tomēr, tā kā 3. panta 3. punkta un 8. panta 2. punkta kontekstā Komisija bija balstījusies uz cenu samazinājuma aprēķinu, tad abās lietās Vispārējā tiesa konstatēja, ka attiecībā uz Savienības ražotāju cenām, ņemot vērā konkrētus elementus, kurus Komisija tomēr bija atskaitījusi no pieprasījuma iesniedzēja cenām (vai kuru nebija attiecībā uz OEM pārdošanu, jo attiecīgā ražojuma (7) lejupējo tirdzniecību veica pats neatkarīgais pircējs), aprēķinot prasītāja cenu samazinājuma starpību, Komisija nebija veikusi taisnīgu salīdzinājumu. Vispārējā tiesa norādīja, ka sakarā ar metodikā konstatēto kļūdu tika identificēts šo cenu samazinājums, kura nozīmīgums vai pastāvēšana nebija pienācīgi noteikta.

Ņemot vērā, cik lielu nozīmi kaitējuma konstatējumā Komisija bija piešķīrusi cenu samazinājumam kā primāras nozīmes rādītājam un to, ka tas bija izšķirīgs elements secinājumā par cēloņsakarību starp importu par dempinga cenām vai subsidētu importu un šo kaitējumu, Vispārējā tiesa konstatēja, ka kļūda cenu samazinājuma aprēķinā bija pietiekama, lai atzītu par nederīgu Komisijas analīzi par attiecīgajām cēloņsakarībām, kuru pastāvēšana ir būtisks elements pasākumu noteikšanai.

Visbeidzot, Vispārējā tiesa norādīja, ka neatkarīgi no tā, ka tādēļ, lai noteiktu, vai pastāv kaitējums antidempinga pamatregulas 3. panta vai antisubsidēšanas pamatregulas 8. panta nozīmē, pēc analoģijas piemērots tās 2. panta 9. punkts, salīdzinājuma netaisnīgums, kas konstatēts minētā pamata otrajā daļā, katrā ziņā padara nederīgu analīzi, ko, piemērojot minētos noteikumus, veikusi Komisija (8) (9).

Vispārējā tiesa norādīja, ka kaitējuma novēršanas līmenis tika noteikts, pamatojoties uz salīdzinājumu, kas ietvēra izlasē iekļauto ražotāju eksportētāju vidējo svērto importa cenu, pienācīgi koriģētu attiecībā uz importēšanas izmaksām un muitas nodokļiem, kas bija noteikti cenu samazinājuma aprēķinam (10) (11). Tādējādi tā lēma, ka nevar izslēgt, ka gadījumā, ja metodikā nebūtu kļūdas, kas saistīta ar prasītāja cenu samazinājumu, Savienības ražošanas nozares kaitējuma starpība būtu bijusi noteikta zemākā līmenī, nekā tā tika noteikta ar apstrīdētajām regulām, un vēl aizvien zemākā nekā minētajās regulās noteiktā dempinga starpība vai kompensējamo subsīdiju apjoms. Tādā gadījumā saskaņā ar antidempinga pamatregulas 9. panta 4. punktu un antisubsidēšanas pamatregulas 15. panta 1. punktu attiecīgo maksājumu apmērs būtu jāsamazina līdz likmei, ar kuru pietiek, lai novērstu kaitējumu (12) (13).

Ņemot vērā iepriekš minēto, Vispārējā tiesa atcēla abas apstrīdētās regulas attiecībā uz Giant.

2. Sekas

LESD 266. pantā noteikts, ka iestādēm ir jāveic vajadzīgie pasākumi, lai pildītu spriedumus. Ja tiek atcelts akts, ko iestādes pieņēmušas saistībā ar administratīvu procedūru, piemēram, antidempinga vai antisubsidēšanas izmeklēšanu, Vispārējās tiesas sprieduma izpilde ietver atceltā akta aizstāšanu ar jaunu aktu, kurā ir novērsta Tiesas konstatētā nelikumība (14).

Saskaņā ar Tiesas judikatūru procedūru atceltā akta aizstāšanai drīkst atsākt tajā posmā, kurā notikusi nelikumība (15). Konkrēti tas nozīmē, ka tāda akta atcelšana, ar kuru pabeidz administratīvu procedūru, neietekmē tādas sagatavošanās darbības kā antidempinga procedūras sākšana. Situācijā, kad, piemēram, tiek atcelta regula, ar ko nosaka galīgos antidempinga pasākumus, tas nozīmē, ka pēc atcelšanas antidempinga procedūra vēl nav pabeigta, jo akts, ar kuru pabeidz antidempinga procedūru, vairs nav Savienības tiesību sistēmā (16), izņemot gadījumus, kad nelikumība notikusi procedūras sākšanas posmā.

Šajā lietā Vispārējā tiesa atcēla apstrīdēto antidempinga regulu un apstrīdēto antisubsidēšanas regulu viena kopīga iemesla dēļ, proti, Komisija, nosakot, vai pastāv ievērojams cenu samazinājums, cenu samazinājuma analīzē nebija veikusi taisnīgu salīdzinājumu vienā un tajā pašā tirdzniecības līmenī. Vispārējā tiesa uzskata, ka šī kļūda attiecībā uz pieprasījuma iesniedzēju liek apšaubīt cēloņsakarības analīzi un, iespējams, kaitējuma starpību.

Pārējie konstatējumi un secinājumi apstrīdētajās regulās, kuri netika apstrīdēti vai tika apstrīdēti, bet kurus Vispārējā tiesa nepārbaudīja, paliek spēkā, un šī izmeklēšanas atsākšana tos neietekmē.

3. Procedūras atsākšana

Ņemot vērā iepriekš minēto, Komisija nolēma atsākt antidempinga un antisubsidēšanas izmeklēšanas par Ķīnas Tautas Republikas izcelsmes elektrisko velosipēdu importu, kuru rezultātā tika pieņemtas apstrīdētās regulas, ciktāl tās attiecas uz Giant Electric Vehicle Kunshan Co. Ltd. Sākotnējo izmeklēšanu atsākšana nozīmē atsākt tās tajā posmā, kurā notikusi nelikumība.

Sākotnējo izmeklēšanu atsākšanas mērķis ir pilnībā novērst Vispārējās tiesas konstatētās kļūdas un izvērtēt, vai Vispārējās tiesas precizētā noteikumu piemērošana pamato pasākumu atkārtotu noteikšanu sākotnējā vai, ja tāds būtu, pārskatītā līmenī no dienas, kad sākotnēji stājās spēkā apstrīdētās regulas.

Ar šo ieinteresētās personas tiek informētas par to, ka turpmākās saistības var būt atkarīgas no šīs atkārtotās pārbaudes konstatējumiem.

4. Rakstiska informācija

Visas ieinteresētās personas, un jo īpaši Giant, tiek aicinātas darīt zināmu savu viedokli, iesniegt informāciju un sniegt apstiprinošus pierādījumus par jautājumiem, kas saistīti ar izmeklēšanas atsākšanu. Ja vien nav norādīts citādi, minētajai informācijai un pierādījumiem, kas to pamato, jānonāk Komisijā 20 dienu laikā no šā paziņojuma publicēšanas Eiropas Savienības Oficiālajā Vēstnesī.

5. Uzklausīšanas iespēja, ko nodrošina Komisijas izmeklēšanas dienesti

Visas ieinteresētās personas var pieprasīt, lai tās uzklausītu Komisijas izmeklēšanas dienesti. Uzklausīšanas pieprasījums jāiesniedz rakstiski un tajā jānorāda pieprasījuma iemesli. Pieprasījums uzklausīt par jautājumiem, kas skar izmeklēšanas atsākšanu, jāiesniedz 15 dienu laikā no šā paziņojuma publicēšanas Eiropas Savienības Oficiālajā Vēstnesī. Vēlāk uzklausīšanas pieprasījums jāiesniedz konkrētā termiņā, ko Komisija norādījusi, sazinoties ar ieinteresētajām personām.

6. Norādes rakstiskas informācijas iesniegšanai un sarakstes nosūtīšanai

Uz informāciju, kas tirdzniecības aizsardzības izmeklēšanu vajadzībām iesniegta Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas nepārprotami ļauj Komisijai a) šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

Visa rakstiski iesniegtā informācija, ieskaitot šajā paziņojumā prasīto informāciju, kā arī ieinteresēto personu atbildes uz anketas jautājumiem un sarakste, kurai pieprasīts saglabāt konfidencialitāti, ir ar norādi Sensitive (17). Personas, kas šīs izmeklēšanas gaitā iesniedz informāciju, ir aicinātas pamatot savu pieprasījumu saglabāt konfidencialitāti. Personām, kas sniedz informāciju ar norādi Sensitive, saskaņā ar antidempinga pamatregulas 19. panta 2. punktu un antisubsidēšanas pamatregulas 29. panta 2. punktu jāsagatavo tās nekonfidenciāls kopsavilkums ar norādi For inspection by interested parties. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja persona, kas iesniedz konfidenciālu informāciju, nenorāda pamatotu iemeslu, kāpēc tā pieprasa saglabāt konfidencialitāti, vai nesagatavo tās nekonfidenciālu kopsavilkumu un neiesniedz to noteiktajā formātā un kvalitātē, Komisija šādu informāciju var neņemt vērā, ja vien no uzticamiem avotiem nevar pietiekami pierādīt, ka informācija ir pareiza.

Ieinteresētās personas tiek aicinātas visu informāciju un pieprasījumus, ieskaitot pieprasījumus tikt reģistrētam par ieinteresēto personu, skenētas pilnvaras un izziņas, sniegt elektroniskajā platformā TRON.tdi (https://tron.trade.ec.europa.eu/tron/TDI). Ja ieinteresētās personas atbild elektroniskajā platformā TRON.tdi vai pa e-pastu, tās piekrīt noteikumiem, kas piemērojami informācijas elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ĢD tīmekļa vietnē: http://trade.ec.europa.eu/doclib/docs/2011/june/tradoc_148003.pdf. Ieinteresētajām personām ir jānorāda savs nosaukums / vārds, uzvārds, adrese, tālruņa numurs un derīga e-pasta adrese un jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai elektroniskajā platformā TRON.tdi vai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajos norādījumos par saziņu ar ieinteresētajām personām ieinteresētās personas var iepazīties ar papildu noteikumiem un informāciju par saraksti ar Komisiju, kā arī ar principiem, kas piemērojami elektroniskajā platformā TRON.tdi vai pa e-pastu sūtāmai informācijai.

Komisijas adrese sarakstei:

European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

TRON.tdi: https://tron.trade.ec.europa.eu/tron/tdi

E-pasts: TRADE-AS646a-AD643a-EBIKES@ec.europa.eu

7. Nesadarbošanās

Ja ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, tad saskaņā ar antidempinga pamatregulas 18. pantu un antisubsidēšanas pamatregulas 28. pantu sākotnējus vai galīgus (apstiprinošus vai noraidošus) konstatējumus var sagatavot, pamatojoties uz pieejamajiem faktiem.

Ja tiek konstatēts, ka ieinteresētā persona ir sniegusi nepatiesu vai maldinošu informāciju, šo informāciju var neņemt vērā un izmantot pieejamos faktus.

Ja ieinteresētā persona nesadarbojas vai sadarbojas tikai daļēji un tādēļ saskaņā ar antidempinga pamatregulas 18. pantu un/vai antisubsidēšanas pamatregulas 28. pantu secinājumi ir pamatoti ar pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

Ja atbilde netiek sniegta elektroniskā veidā, to neuzskata par nesadarbošanos, ja ieinteresētā persona pierāda, ka atbildes sniegšana prasītajā veidā sagādātu nesamērīgu papildu apgrūtinājumu vai nesamērīgus papildu izdevumus. Tādā gadījumā ieinteresētajai personai būtu nekavējoties jāsazinās ar Komisiju.

8. Uzklausīšanas amatpersona

Ieinteresētās personas var pieprasīt tirdzniecības procedūru uzklausīšanas amatpersonas iesaistīšanos. Uzklausīšanas amatpersona izskata pieprasījumus par piekļuvi lietas materiāliem, strīdus par dokumentu konfidencialitāti, pieprasījumus pagarināt termiņu un visus pārējos pieprasījumus par ieinteresēto personu un trešo personu tiesībām uz aizstāvību, kuri varētu rasties procedūras gaitā.

Uzklausīšanas amatpersona var rīkot uzklausīšanu un mediāciju starp ieinteresēto(-ajām) personu(-ām) un Komisijas dienestiem, lai pilnībā tiktu īstenotas ieinteresētās personas tiesības uz aizstāvību. Uzklausīšanas pieprasījums jāiesniedz rakstiski un tajā jānorāda pieprasījuma iemesli. Uzklausīšanas amatpersona izskatīs pieprasījumu pamatojumu. Šādai uzklausīšanai būtu jānotiek tikai tad, ja pienācīgā laikā jautājumi nav atrisināti ar Komisijas dienestiem.

Lai neapdraudētu pareizu procedūras norisi, pieprasījumi jāiesniedz laikus un bez kavēšanās. Tālab ieinteresētajām personām uzklausīšanas amatpersonas iesaistīšanās jāpieprasa iespējami drīz pēc notikuma, kura dēļ vajadzīga šāda iesaistīšanās. Uzklausīšanas amatpersona, pienācīgi ņemot vērā labas pārvaldības intereses un izmeklēšanas savlaicīgu pabeigšanu, izvērtēs iejaukšanās pieprasījumu iemeslus, izvirzīto jautājumu raksturu un ietekmi uz aizstāvības tiesībām.

Papildu informācija un kontaktinformācija ieinteresētajām personām pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/.

9. Personas datu apstrāde

Šajā izmeklēšanā savāktos personas datus apstrādās saskaņā ar Eiropas Parlamenta un Padomes Regulu (ES) 2018/1725 (18).

Paziņojums par datu aizsardzību, ar ko visas personas tiek informētas par personas datu apstrādi Komisijas tirdzniecības aizsardzības darbību ietvaros, ir pieejams Tirdzniecības ĢD tīmekļa vietnē: http://ec.europa.eu/trade/policy/accessing-markets/trade-defence.

10. Informācija muitas dienestiem

No 2022. gada 7. jūlija un kamēr nav zināms šīs atkārtotās pārbaudes iznākums, tiek apturētas galīgā antidempinga un kompensācijas maksājuma saistības attiecībā uz tādiem importētiem Ķīnas Tautas Republikas izcelsmes velosipēdiem ar pedāļu mīšanas palīgfunkciju un ar palīgelektromotoru, kurus patlaban klasificē ar KN kodiem 8711 60 10 un ex 8711 60 90 (TARIC kods 8711609010) un kurus ražojis Giant Electric Vehicle Kunshan Co. Ltd (TARIC papildu kods C383).

Tā kā galīgo saistību summa, kas izrietēs no atkārtotās pārbaudes, šobrīd ir neskaidra, Komisija lūdz valstu muitas dienestus sagaidīt šīs izmeklēšanas rezultātus, pirms tie pieņem lēmumu par atmaksas pieprasījumiem saistībā ar antidempinga un/vai kompensācijas maksājumiem, kurus Vispārējā tiesa atcēlusi attiecībā uz Giant Electric Vehicle Kunshan Co. Ltd.

Tādējādi līdz šīs izmeklēšanas iznākumam nebūtu jāatmaksā vai jāatlaiž antidempinga un kompensācijas maksājumi, kas samaksāti attiecīgi saskaņā ar Komisijas 2019. gada 17. janvāra Īstenošanas regulu (ES) 2019/73, ar ko nosaka galīgu antidempinga maksājumu un galīgi iekasē pagaidu maksājumu, kurš noteikts Ķīnas Tautas Republikas izcelsmes elektrisko velosipēdu importam, un Komisijas 2019. gada 17. janvāra Īstenošanas regulu (ES) 2019/72, ar ko nosaka galīgu kompensācijas maksājumu importētiem Ķīnas Tautas Republikas izcelsmes velosipēdiem ar pedāļu mīšanas palīgfunkciju un ar palīgelektromotoru, par ražojumiem, kurus patlaban klasificē ar KN kodiem 8711 60 10 un ex 8711 60 90 (TARIC kods 8711609010), kuru izcelsme ir Ķīnas Tautas Republikā un kurus ražojis Giant Electric Vehicle Kunshan Co. Ltd (TARIC papildu kods C383).

11. Izpaušana

Visas ieinteresētās personas, kas šādā statusā tika reģistrētas izmeklēšanās, kuru rezultātā tika pieņemtas apstrīdētās regulas, tiks informētas par būtiskajiem faktiem un apsvērumiem, uz kā pamata Komisija savlaicīgi plāno īstenot iepriekš minētos spriedumus, un, pirms tiks pieņemts galīgais lēmums, tām tiks dota iespēja paust savu viedokli.

(1) Lieta T-242/19 Giant Electric Vehicle Kunshan Co. Ltd./Eiropas Komisija, EU:T:2022:259.

(2) Lieta T-243/19 Giant Electric Vehicle Kunshan Co. Ltd./Eiropas Komisija, EU:T:2022:260.

(3) OV L 16, 18.1.2019., 108. lpp.

(4) OV L 16, 18.1.2019., 5. lpp.

(5) Eiropas Parlamenta un Padomes Regula (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (OV L 176, 30.6.2016., 21. lpp.).

(6) Eiropas Parlamenta un Padomes Regula (ES) 2016/1037 (2016. gada 8. jūnijs) par aizsardzību pret subsidētu importu no valstīm, kas nav Eiropas Savienības dalībvalstis (OV L 176, 30.6.2016., 55. lpp.).

(7) Definēts apstrīdētajās regulās.

(8) Lieta T-242/19 Giant Electric Vehicle Kunshan Co. Ltd./Eiropas Komisija, EU:T:2022:259, 126. punkts.

(9) Lieta T-243/19 Giant Electric Vehicle Kunshan Co. Ltd./Eiropas Komisija, EU:T:2022:260, 118. punkts.

(10) Lieta T-242/19 Giant Electric Vehicle Kunshan Co. Ltd./Eiropas Komisija, EU:T:2022:259, 122. punkts.

(11) Lieta T-243/19 Giant Electric Vehicle Kunshan Co. Ltd./Eiropas Komisija, EU:T:2022:260, 114. punkts.

(12) Lieta T-242/19 Giant Electric Vehicle Kunshan Co. Ltd./Eiropas Komisija, EU:T:2022:259, 123. punkts.

(13) Lieta T-243/19 Giant Electric Vehicle Kunshan Co. Ltd./Eiropas Komisija, EU:T:2022:260, 115. punkts.

(14) Apvienotās lietas 97, 193, 99 un 215/86 Asteris AE u. c. un Grieķijas Republika/Komisija, Recueil 1988, 2181. lpp., 27. un 28. punkts, un Lieta T-440/20 Jindal Saw/Eiropas Komisija, EU:T:2022:318.

(15) Lieta C-415/96 Spānija/Komisija, Recueil 1998, I-6993. lpp., 31. punkts; lieta C-458/98 P Industrie des Poudres Sphériques/Padome, Recueil 2000, I-8147. lpp., 80.–85. punkts; lieta T-301/01 Alitalia/Komisija, Krājums 2008, II-1753. lpp., 99. un 142. punkts; apvienotās lietas T-267/08 un T-279/08 Région Nord-Pas de Calais/Komisija, Krājums 2011, II-0000. lpp., 83. punkts.

(16) Lieta C-415/96 Spānija/Komisija, Recueil 1998, I-6993. lpp., 31. punkts; lieta C-458/98 P Industrie des Poudres Sphériques/Padome, Recueil 2000, I-8147. lpp., 80.–85. punkts.

(17) Dokumentu ar norādi Sensitive uzskata par konfidenciālu saskaņā ar pamatregulas 19. pantu un 6. pantu PTO Nolīgumā par 1994. gada GATT VI panta īstenošanu (Antidempinga nolīgums). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(18) Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).